**Περσόνα Α’**

Ο Δημήτρης είναι 35 χρονών και είναι καλλιεργητής βαμβακιού από τα Ρίζια Έβρου. Έχει πάθος με την αξιοποίηση της προηγμένης τεχνολογίας στην καθημερινή αγροτική του δραστηριότητα και για το λόγο αυτό παρακολουθεί μαθήματα στο Εσπερινό ΕΠΑΛ της Ορεστιάδας στην ειδικότητα της πληροφορικής. Η εφαρμογή που θέλουμε να αναπτύξουμε, έχει να κάνει με την πρόληψη έντονων βροχοπτώσεων και την έγκαιρη αντιμετώπιση των καταστροφών που αυτές προκαλούνε. Είναι μια εφαρμογή κομμένη και ραμμένη στα μέτρα του Δημήτρη εφόσον ο βόρειος Έβρος πλήττεται πολύ σύχνα από έντονες βροχοπτώσεις όλους τους μήνες εκτός από τους καλοκαιρινούς.

**Σενάριο Χρήσης από Περσόνα Α’**

Α) Ένα ήσυχο πρωινό του Μαρτίου στις 9.00 ο Δημήτρης κάθεται στο καφενείο του χωριού του και πίνει τον καφέ του με τους συγχωριανούς του. Η μέρα αν και συννεφιασμένη δεν προμηνύει τίποτα το ανησυχητικό.

Β) Ο Δημήτρης σερφάρει ανέμελα στο internet με το smartphone του.

Γ) Ξαφνικά λαμβάνει ένα alert μήνυμα sms ότι επίκειται χαλαζόπτωση υψηλού κινδύνου στην περιοχή του βορείου Έβρου μέσα στις επόμενες 2 ώρες.

Δ) Μπαίνει στην εφαρμογή "rainstorm warning" και κάνει κλικ στο κουμπί "Choose Region". Στο παράθυρο διαλόγου που του εμφανίζεται γράφει "Rizia, Evros"

Ε) Ο χάρτης της εφαρμογής προσαρμόζεται ακριβώς πάνω από την τοπική περιοχή μέσα στην οποία βρίσκονται τα Ρίζια του Έβρου.

ΣΤ) Παρατηρεί ότι ο χάρτης ακριβώς πάνω από το χωριό του βγάζει έντονα χρωματισμένες κόκκινες κουκκίδες.

Ζ) Κάνει κλικ πάνω στις κουκκίδες και του βγάζει label "High Risk".

H) To αναφέρει στους συγχωριανούς του αλλά δεν δείχνουν να ανησυχούν όσο αυτός.

Θ) Παρόλα αυτά φεύγει από το καφενείο και πηγαίνει στο χωράφι του για να καλύψει τα σπαρτά του με ειδικό πλαστικό κάλυμμα. Η ώρα είναι 9.30.

Ι) Γύρω στις 10.45 ξεκινάει η σφοδρή βροχόπτωση Ο Δημήτρης είναι ήσυχος και δεν ανησυχεί γιατί έλαβε εγκαίρως τα μέτρα του.

**Περσόνα Β’**

Ο Χρήστος είναι 53 ετών και κατοικεί σε ένα ορεινό χωριό του Ανατολικού Πηλίου. Ασχολείται κατεξοχήν με την καλλιέργεια και παραγωγή κόκκινου μήλου αλλά ταυτόχρονα είναι και έμπορος της παραγωγής του στις λαϊκές αγορές της Ζαγοράς και του Βόλου. Δεν είναι ιδιαίτερα εξοικειωμένος με τις συσκευές πληροφορικής και επικοινωνιών (ηλεκτρονικοί υπολογιστές, tablets. Smartphones κλπ) και αποφεύγει να τις χρησιμοποιεί. Μοναδική εξαίρεση, ένα παρωχημένο κινητό 20ετίας με το οποίο επικοινωνεί με τους ανθρώπους (συγγενείς, οικογένεια, φίλοι, προμηθευτές, πελάτες κ.ο.κ) όταν βρίσκεται εκτός σπιτιού. Ο Χρήστος κάνει παρέα με τον Παύλο ο οποίος είναι Μηχανικός Υπολογιστών και καθηγητής πληροφορικής στη μέση εκπαίδευση. Ο Παύλος προσπαθεί να του εξηγήσει ότι η τεχνολογία δεν είναι κάτι «μαγικό», δεν είναι κάτι «απροσπέλαστο για του αμύητους», αντιθέτως, έχει εξελιχθεί σε τέτοιο βαθμό που μπορεί να τη χρησιμοποιήσει ο καθένας. Του εξηγεί με απλά λόγια και καθημερινά παραδείγματα τι θα πει «διαδραστικότητα» και «αλληλεπίδραση ανθρώπου – υπολογιστή» και ότι τα επιτεύγματα αυτών των κλάδων της πληροφορικής προσπαθούν να θέσουν την δυνατότητα χρήσης της τεχνολογίας στην υπηρεσία του (οποιοδήποτε) ανθρώπου, είτε έχει είτε δεν έχει σχέση με την τεχνολογία.

Για το λόγο αυτό ο Παύλος έδειξε στον Χρήστο μια εφαρμογή η οποία μπορεί να χρησιμοποιηθεί για την πρόληψη και αντιμετώπιση θεομηνιών. Είναι μια εφαρμογή smartphone η οποία επικοινωνεί με διάφορους αισθητήρες που είναι εγκατεστημένοι σε αγροτικούς μετεωρολογικούς σταθμούς και που συλλέγουν δεδομένα τα οποία στέλνουν σε ένα cloud server στον οποίο έχει πρόσβαση η εφαρμογή. Ο Χρήστος, αντιλαμβάνεται ότι ο ίδιος μπορεί να καθοδηγηθεί μέσα στην εφαρμογή με απλή πλοήγηση και δεν χρειάζεται να είναι εξειδικευμένος χρήστης της τεχνολογίας. Θεωρεί ότι η εφαρμογή του παρέχει ευχρηστία και χρησιμότητα.